Kawanishi N1K

Kawanishi N1K Shiden ( liittoutuneiden kutsutunnus George) oli Japanissa kehitelty sekä valmistettu toisen maailmansodan hävittäjälentokone. Keskitaso -mallisen N1K1-J Shiden -koneen protyyppi valmistui vuonna 1942 ja kone otettiin palveluskäyttöön vuonna 1943. Myöhemmässä N1K2-J Shiden Kai -mallissa rakenne oli muutettu alatasoksi. Shiden Kai oli yksi toisen maailmansodan parhaista hävittäjistä. Sen prototyyppi valmistui vuonna 1943 ja se tuli palveluskäyttöön helmikuussa 1945. 

Suoritusarvoiltaan keskitasosiipinen N1K1-J Shiden pärjäsi jotenkuten Grumman F6F Hellcat -tukialushävittäjälle ja Northrop P-61 Black Widow -tyyppiselle raskaalle yötoimintahävittäjälle. Koneen aseistuksena oli neljä 20 mm tyypin 99 tykkiä tasoihin asennettuina ja niin kutsutusti apuaseina toimineet kaksi 7,7 mm konekiväärit. Huippunopeus oli 580 km/h ja lakikorkeus 10 600 metriä. N1K Shiden oli ainakin osittain suojapanssaroitu.

Saburō Sakai ei arvostanut tyyppiä lainkaan. Hän katsoi koneen menestyneen siksi, että arvostetusta taustasta tullut lentäjä Minoru Genda ylisti vuolaasti tyyppiä, vaikka se oli Sakain mielestä ”toisen luokan romuläjä, jonka oli koonnut kolmannen luokan valmistaja ja joka vaati ensimmäisen luokan lentäjän toimiakseen.” Muut teeskentelivät pitävänsä koneesta Gendan aseman vuoksi, vaikka hän oli lentotaidoltaan heikko. Shidenissä oli paljon lastentauteja: Kawanishi oli tunnettu vesikoneiden valmistajana, ja Shiden oli alun perin kehitetty N1K Kyōfu ("Rex") -vesikoneesta, mutta Kawanishilla oli vähän kokemusta maatoimintakoneista. Koneen laskuteline oli heikko, ja Nakajima Homare -moottorissa oli paljon vikoja. Japanin laivaston ilmavoimat menetti enemmän Shideneitä onnettomuuksissa kuin amerikkalaisten alasampumina.

Osaavissa käsissä nopea ja hyvin aseistettu Shiden oli kuitenkin erittäin toimiva lentokone, mutta sen lento-ominaisuudet olivat arvaamattomat. Keskitasoisen koneen painopiste oli hyvin korkealla, ja koneessa oli elohopeatoimiset kaartolaipat, jotka avautuivat kun kaarto oli riittävän tiukka. Kokenut lentäjä saattoi käyttää tätä ilmataistelussa edukseen. Kokemattomalle lentäjälle Shiden oli erittäin vaarallinen lentää, ja tappiot onnettomuuksissa olivat suuret.

Myöhemmässä N1K2-J Shiden Kai:ssa konstruktio oli muutettu alatasoksi, joka muutti sen lento-ominaisuuksia turvallisemmiksi. Se pystyi myös kuljettamaan joko kaksi 500 kilogramman, tai neljä 250 kilogramman pommia. Lisäksi kone kykeni korkealla lentävien pommikoneiden torjuntaan toisin, kuin alkuperäinen N1K1-J Shiden. Se saapui taistelutoimiin kuitenkin liian myöhään sekä liian pienissä määrin, voidakseen vaikuttaa ratkaisevasti liittoutuneiden sotilaslentokoneiden massiiviseen ylivoimaan. USAAF:in pommitukset aiheuttivat ongelmia sekä koneiden tuotantoon että tarvikkeiden toimitukseen, ja kokoonpanolinjoilla oli paljon naisia ja nuoria poikia töissä, koska kaikki asekuntoiset miehet oli määrätty asepalvelukseen. Niinpä koneessa oli paljon laatuongelmia. Japanin kotisaarten puolustamiseen koottu 343 Kōkūtai käytti Shiden N1K2-J-koneita.

Kaikkien Kawanishi N1K -versioiden yhteenlaskettu valmistusmäärä oli 1 435 konetta.

Tekniset tiedot (N1K1-J Shiden)

Lähteet 
Richard Humble: Toisen Maailmansodan lentokoneet, WSOY, 1976, Porvoo (suom. Helge Seppälä) Alkuteos: Salamander Books, 1975, Lontoo ISBN 951-0-07838-7 (s. 60, 62)
Mondey, David: Axis Aircraft of World War II, The warplanes of Germany, Italy and Japan during World War II, 2002 (ensipainos 1984, London, England, englanniksi) ISBN 0-7858-1363-2 (s. 138-140)
 http://www.warbirdforum.com/sakai.htm Saburo Sakain haastattelu, 11. elokuuta 1998.

Viitteet

Aiheesta muualla 

http://www.militaryfactory.com/aircraft/detail.asp?aircraft_id=561
http://www.aviastar.org/air/japan/kawanishi_n1k-j.php
http://www.historyofwar.org/articles/weapons_kawanishi_N1K-J.html

N01K
Japanilaiset hävittäjälentokoneet
1940-luvun hävittäjälentokoneet